Кадетхэр ягъэгушхуэ
Къэрал кIуэцI IуэхухэмкIэ министру КъБР-м щыIэ Павлов Василий кадетхэмрэ абыхэм я егъэджакIуэхэмрэ ехъуэхъуащ гъэ еджэгъуэр къызэраухамкIэ.
Сабийхэр хъумэным и дунейпсо махуэм ирихьэлIэу, КъБР-м щыIэ МВД-м щекIуэкIащ Iуэху гуапэ. Абы кърагъэблэгъащ Налшык къалэ дэт курыт еджапIэ №7-м полицэм и япэ кадет класс къыщызэрагъэпэщам щеджэхэмрэ абыхэм я егъэджакIуэхэмрэ.
Министерствэм ЩэнхабзэмкIэ и центрым иубзы-хуа Iуэхухэм япкъ иткIэ кадетхэр щыгъуазэ ящIащ Къэбэрдей-Балъкъэр Республикэм щыIэ МВД-м и IэнатIэхэм я лэжьыгъэм. Гъэ еджэгъуэм хиубыдэу кадетхэр щыIащ ведомствэм и IуэхущапIэ зэмылIэужьыгъуэхэм. ЕджакIуэхэм къагъэлъэгъуащ жэуаплыныгъэ зэрызыхащIэр, зэрыгъэсар, зэрыжыджэрхэр.
Къэрал кIуэцI IуэхухэмкIэ министру КъБР-м щыIэ, полицэм и генерал-майор Павлов Василий жиIащ и фIэщ зэрыхъур кадетхэр я ныбжьхэм сыт и лъэныкъуэкIи щапхъэ зэрахуэхъунур.
— МВД-м и лэжьыгъэр зытеухуэжар жылагъуэр мамырынырщ, фи адэ-анэхэм, Iыхьлыхэмрэ благъэхэмрэ я шынагъуэншагъэр къызэгъэпэщынырщ. Дэтхэнэ ди лэжьакIуэми хэлъхьэныгъэ хуещI щIэпхъаджагъэм пэщIэтыным, хабзэм ебакъуэ къэмыгъэхъуным. ИужькIэ фэ ныбжьыщIэхэрщ ахэр зи къалэн хъунур, фыпэлъэщынкIи дызыщыгугъыр, — къыхигъэщащ министрым.
Апхуэдэуи, ведомствэм и унафэщIым фIыщIэ яхуищIащ Налшык къалэ дэт МКОУ СОШ №7-м и унафэщIхэмрэ егъэджакIуэхэмрэ школакIуэхэр егъэджэным, абы полицэм и кадет классхэм я гъэсэнхэри хыхьэу, я гуащIэ, лэжьыгъэшхуэ зэрыхалъхьэм папщIэ.
Курыт еджапIэ №7-м и унафэщI Хъарзынэ Заур КъБР-м щыIэ МВД-м и унафэщIхэм фIыщIэ яхуищIащ сыт щыгъуи я нэIэ къызэрытетым, гулъытэ къызэрыхуащIым папщIэ.
Кадетхэм псалъэ гуапэкIэ зыхуагъэзащ КъБР-м щыIэ МВД-м дэлажьэ Жылагъуэ советым и тхьэмадэ Мэкъушэ Русланрэ Къэбэрдей-Балъкъэр республикэм къэрал кIуэцI IуэхухэмкIэ и IэнатIэхэм я ветеранхэм и Советым и президиумым хэт, тIысыжауэ зызыгъэпсэху милицэм и полковник Пыхъ МуIэедрэ. Абыхэм даIыгъащ кадет зэщIэхъхееныгъэм республикэм адэкIи зыщегъэубгъуныр икIи гъэ еджэгъуэр къэзыуха цIыкIухэм ехъуэхъуащ зыгъэпсэхугъуэр сэбэп пылъу ягъэкIуэну.
Махуэшхуэ зэхыхьэм и кIэухым министр Павлов Василий кадет классым щеджэхэр хэкупсэу гъэсэным хуащIа хэлъхьэныгъэм папщIэ КъБР-м щыIэ МВД-м и щIыхь тхылъхэр яритащ школым и унафэщI Хъарзынэ Заур, абы и къуэдзэ, МВД-м дэлажьэ Жылагъуэ советым и лIыкIуэ ЦIыпIынэ Заремэрэ класс унафэщI Къэблахъуэ Эльмирэ сымэ.
Еджэныгъэм, спортым, творческэ, жылагъуэ гъащIэм ехъулIэныгъэ щызыIэрызыгъэхьа кадет классым и гъэсэнхэм хуагъэфэщащ Къэбэрдей-Балъкъэр Республикэм щыIэ МВД-м и щIыхь тхылъхэр. Къэрал кIуэцI IуэхухэмкIэ министрым кадет псоми яритащ фэеплъ саугъэтхэр.
Къыхэдгъэщынщи, махуэшхуэ зэIущIэр щекIуэкIым къыхахащ кадет нэхъыфIыр. ЕгъэджакIуэхэр зэдэарэзыуэ ар хуагъэфэщащ еджэныгъэми спортми щыпашэ Энеев Амир.
УЭРДОКЪУЭ Женя.
